Горнава (вадасховішча)

Горнава (Горнава-2) — вадасховішча ў Пінскім раёне Брэсцкай вобласці. Пабудавана ў 1987 г. па праекту Палессегіправадгаспа . Знаходзіцца ў 8 км ад горада Пінска, побач з вёскай Горнава (на паўночна-заходняй мяжы вёскі).

 Агульныя звесткі 
Вадасховішча было пабудавана ў мэтах звільгатнення навакольных зямель і рыбаразвядзення.

Вадасховішча з’яўляецца наліўным, з сезонным рэгуляваннем. Напаўняецца за кошт сцёка вады з польдараў «Горнава», «Горнава-2», «Плешчыцы».

У заходняй частцы вадасховішча пакінута выспа, да якой пабудаваны пешаходны мост. На выспе маюцца малыя формы архітэктуры (у закінутым стане на красавік 2018 г.).

Поўны аб’ём вадасховішча дасягае 1,04 млн м³. Плошча вадазбора — 48,04 км.

 Збудаванні 
Гідравузел складаецца з наступных збудаванняў:
 Дамба — земляная, даўжынёй 3680 м, насыпная, пашыранага профілю; заклад адхонаў: верхавога — 1:5, нізавога — 1:3.
 Водазброс — трубчасты, дыяметрам 1,4 м, з агалоўкам каўшовага тыпу, забяспечвае расход вады 10,1 м³/сек.
 Водавыпуск — трубчасты, тыповы, даўжыня трубы — 127 м, дыяметр — 0,3 м, разлічаны на пропуск вады з напорам 1,5 м³/сек.
 Тры насосныя станцыі

За эксплуатацыю вадасховішча адказвае УП «Пінскае ПМС».

Вадасховішча выкарыстоўваецца ў сельскагаспадарчых мэтах для звільгатнення зямель.
З’яўляецца папулярным месцам адпачынку, летняй і зімовай лоўлі рыбы.

 Спасылкі 

 Вадасховішча на сайце Feeder.by
 Горнава на Вікімапіі

Катэгорыя:Вадасховішчы Брэсцкай вобласці
Катэгорыя:Басейн Прыпяці
Катэгорыя:Вадасховішчы Пінскага раёна